पणजी : अबकारी खात्याच्या पेडणें कार्यालयांतल्या अर्थीक घोटाळ्याचे प्रकरण राज्य सरकारान शुक्रारा दक्षता खात्या कडेन सोंपयलां. ह्या प्रकरणाची भ्रश्टाचार विरोधी पंगडा वरवीं (एसीबी) चवकशी करपाचे निर्देश सरकारान दक्षता खात्याक दिल्यात. अबकारी आयुक्त नारायण गाड हांणी शुक्रारा 'भांगरभूंय' कडेन उलयतना हे विशींची म्हायती दिली.
 परवाने नुतनीकरणा वरवीं 80 सोरो वेवसायिकांची सुमार 28 लाख रुपयांची अर्थीक फटवणूक केल्ले प्रकरणांत अबकारी खात्यान पेडणें कार्यालयांतलो कारकून हरीश नायक हांचे सयत घाळपणां केल्ल्याचो आरोप दवरून तेन्नाचे निरिक्षक विभूती शेट्ये आनी दुर्गेश नायक ह्या तिगांक निलंबीत केल्ले.
 हें प्रकरण चवकशे खातीर दक्षता खात्या कडेन दितले आनी गरज पडल्यार 'एसीबी' वरवीं चवकशी करपाची हमी मुख्यमंत्री डॉ. प्रमोद सावंत हांणी कांय दिसां पयलीं दिल्ली. ते प्रमाण सरकारान हे प्रकरण दक्षता खात्या कडेन दिलां. तशेंच 'एसीबी' वरवीं चवकशेचे निर्देशूय दिल्यात.
 मजगतीं, अबकारी खात्याच्या सुत्रांनी दिल्ले म्हायती प्रमाण, परवाने नुतनीकरणाच्या माध्यमांतल्यान सोरो विक्री वेवसायिकांक लुटिल्ल्या अबकारी खात्याचो कारकून हरीश नायक हांणी हें प्रकरण उक्ताडार हाडलें उपरांत स्वताक वाचोवपाक सगलीं रक्कम कळंतरा सयत खात्याक परत केल्ली. ते उपरांत खात्यान ताचे सयत आनीक दोगां निरिक्षकांचेर कारवाय करून तांकां निलंबीत केल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 